**1.ชื่อผลงาน :**  TB บางระกำ ค้นหาแบบครอบคลุม เข้าถึงอย่างต่อเนื่อง

**2.คำสำคัญ :**  TB.

**3.สรุปผลงานโดยย่อ :** จากการดำเนินงาน ปี 2559 (ต.ค.2558-มิ.ย 2559) มีเป้าหมายเพื่อลดอุบัติการณ์การเกิดวัณโรคดื้อยาและการเสียชีวิต จึงได้พัฒนาระบบการดำเนินงานค้นหา รักษาและติดตามอย่างต่อเนื่องขึ้น พบว่ามีผู้ป่วยวัณโรคปอดเสมหะพบเชื้อเพิ่มขึ้นทุกปี มีการค้นพบผู้ป่วยมากขึ้นจากการสัมผัสร่วมบ้าน และจากผู้ป่วยโรคเรื้อรังที่อยู่ในชุมชน มีอัตราการรักษาสำเร็จเพิ่มขึ้น

 **4.ชื่อและที่อยู่ขององค์กร :** คลินิกโรคเรื้อรัง(วัณโรค) กลุ่มการพยาบาล โรงพยาบาลบางระกำ

**5.สมาชิกทีม :** นางโสพิศ วาฤทธิ์ พยาบาลวิชาชีพชำนาญการ

นางปิยพร จิตทอง พยาบาลวิชาชีพชำนาญการ

 ภก.ธนิตตา แตงอ่อน เภสัชกรชำนาญการ

 นางสาวศลิษา ยกยิ่ง พยาบาลวิชาชีพชำนาญการ

 นางมยุรี สิทธิศักดิ์ พยาบาลวิชาชีพชำนาญการ

 นางอัญชลี ประดับวงศ์ พยาบาลวิชาชีพชำนาญการ

**6.เป้าหมาย :**

1. เพื่อให้กลุ่มเสี่ยง(ผู้สูงอายุและโรคเรื้อรังต่างๆ) ได้รับข้อมูลเกี่ยวกับอาการที่ต้องเข้ารับการตรวจวัณโรค
2. เพื่อให้กลุ่มเสี่ยงได้รับการคัดกรองด้วยวาจา ตรวจเสมหะ (AFB) และถ่ายภาพรังสีทรวงอกอย่างน้อยปีละ 1 ครั้งและตรวจซ้ำเมื่อมีอาการ
3. เพื่อให้ผู้ป่วยวัณโรคได้รับการรักษาอย่างต่อเนื่องจนครบคอร์ส หรือรักษาหาย
4. เพื่อลดอุบัติการณ์การเกิดวัณโรคดื้อยาและการเสียชีวิต

**7.ปัญหาและสาเหตุโดยย่อ:**

โรงพยาบาลบางระกำมีผู้ป่วยวัณโรคที่เข้ารับการรักษาปีละประมาณ 60-90 ราย โดยแต่ละปีจะมีผู้ป่วยรายใหม่เสมหะพบเชื้อ ปี 2557-มิถุนายน 2559 จำนวน 57 , 59 และ 44 รายคิดเป็นร้อยละ 90.4 , 93.63 และ 96.1 ตามลำดับ พบผู้ป่วยเสียชีวิต จำนวน 9 , 13 และ 2 ราย คิดเป็นร้อยละ 20.5 , 15.8 และ 2.1 ตามลำดับ จากการทบทวนพบว่าในปีที่ผ่านมาการคัดกรองกลุ่มเสี่ยงไม่ครอบคลุม ระบบการกำกับการกินยายังมีประสิทธิภาพไม่เพียงพอ ไม่มีผู้กำกับการกินยา มีอาการข้างเคียงจากยาวัณโรค เช่น ปวดกล้ามเนื้อ ปวดกระดูก คลื่นไส้ อาเจียนทำให้ไม่อยากรับประมานยาต่อ ขาดการดูแลผู้ป่วยวัณโรคแบบองค์รวม การคัดกรองโรคร่วมไม่ครบถ้วน ผู้ป่วยรู้สึกท้อแท้ สิ้นหวัง จากสภาพการเจ็บป่วย ภาพลักษณ์ การรับประทานยาเป็นจำนวนมาก ต้องใช้ระยะเวลารักษายาวนานอย่างน้อย 6 เดือน การตกงาน ภาวะเศรษฐกิจ เกิดโรคซึมเศร้า เบื่อหน่าย ท้อแท้ สิ้นหวัง ไม่ให้ความร่วมมือในการรักษาที่ดี ขาดระบบการเชื่อมประสานในการติดตามการดูแลรักษา

ในปี 2559 (1ต.ค.2558 - 30 มิ.ย. 2559) พบว่ามีผู้ป่วยทุกประเภททั้งหมด จำนวน 75 ราย (New M+ = 59 ราย , New M- = 5 ราย, Relapse= 4 ราย ,Transfer in=7 ราย) จึงได้นำข้อมูลมาวิเคราะห์และแก้ไขปัญหาโดยการประสานการดูแลกับทีมเครือข่ายเจ้าหน้าที่รพ.สต และอาสาสมัครในชุมชน จัดทำระบบส่งต่อข้อมูลและการเยี่ยมบ้านติดตามดูแลผู้ป่วย มี Care giver ชัดเจน จนทำให้ผู้ป่วยรับประทานยาครบคอร์ส หายจากวัณโรค และลดอัตราการตายจากวัณโรค เพิ่มขึ้น

**8.การเปลี่ยนแปลง :** **กระบวนการเพื่อให้ได้คุณภาพ**

 **1 การให้ข้อมูลกลุ่มเสี่ยงเกี่ยวกับอาการที่ต้องเข้ารับการตรวจคัดกรองวัณโรคอย่างทั่วถึง**

 - คปสอ.มีการประชาสัมพันธ์ข้อมูลเกี่ยวกับอาการที่ต้องเข้ารับการตรวจคัดกรองวัณโรค โดย เสียงตามสายประจำหมู่บ้านและรถเคลื่อนที่ประชาสัมพันธ์ จัดนิทรรศการรณรงค์วันวัณโรคโลก

 - มีการอบรม อสม.แกนนำเรื่องวัณโรคเพื่อประชาสัมพันธ์และค้นหากลุ่มเสี่ยงในชุมชน

 - ประชาสัมพันธ์กลุ่มเสี่ยงเข้ารับการตรวจสุขภาพประจำปี เพื่อค้นหาโรค

 - ประชาสัมพันธ์การตรวจใกล้บ้านโดยสามารถขอรับตลับใส่เสมหะและส่งตรวจเสมหะได้ที่รพสต.ใกล้บ้าน

 **2 การคัดกรองกลุ่มเสี่ยงอย่างครอบคลุม**

 -มีการคัดกรองวัณโรคในกลุ่มเสี่ยงโรคเรื้อรัง ผู้สูงอายุ ผู้สัมผัสร่วมบ้านและผู้มีประวัติต้องขังมาก่อน โดยการลงพื้นที่ในหมู่บ้านที่ผู้ป่วยอาศัยอยู่ให้การคัดกรองวัณโรคผู้ป่วยที่เคยรับการรักษาวัณโรคทุกคนและญาติ โดยแจกตลับเสมหะพร้อมอธิบายวิธีการเก็บแล้วนำมาส่งตรวจที่โรงพยาบาลซึ่งในการคัดกรองในปี 2557 คัดกรองทั้งหมด จำนวน 482 ราย พบว่าผู้ป่วยวัณโรคปอดรายใหม่เสมหะพบเชื้อจำนวน 57 ราย

 **3 ระบบการกำกับการกินยาอย่างมีประสิทธิภาพ**

 - มีการกำกับการกินยาทุกวัน (DOTS) โดยญาติ/เจ้าหน้าที่/อสม. กรณีไม่มีอสม.ที่ผ่านการอบรมอยู่ใกล้บ้านผู้ป่วย จะมี Caregiver (ญาติ/จิตอาสา/แกนนำ/อสม.) กำกับการกินยาแทน

 - มีการติดตามโดยเจ้าหน้าที่ของโรงพยาบาลบางระกำ/รพ.สตเพื่อประเมินผลการกำกับการกินยาตามเกณฑ์ NTP กรณีผู้ป่วยที่ประเมินแล้วมีแนวโน้มจะขาดยาจะเยี่ยมผู้ป่วยโดยมีการประสานข้อมูลจาก อสม.ที่ดูแลกำกับการกินยา ซึ่งพยาบาลประจำคลินิกวัณโรคลงพื้นที่เพื่อค้นหาปัญหาที่แท้จริงเชิงลึกในผู้ป่วยรวมทั้งมีการ counseling.ใหม่พร้อมโน้มน้าวผู้ป่วยและเสริมพลังผู้ป่วยให้มีกำลังใจในการรักษาจนครบคอร์สหรือหายในปี 2557 พบว่าอัตราความสำเร็จการรักษาผู้ป่วยวัณโรคปอดรายใหม่เสมหะพบเชื้อ (Success rate) ร้อยละ 87.03

 - มีระบบการประสานแจ้งข้อมูลกรณีผู้ป่วยย้ายไปต่างจังหวัดโดยเขียนใบส่งตัวให้ เพื่อไม่ให้ผู้ป่วยขาดยา

 **4 การดูแลผู้ป่วยวัณโรคแบบองค์รวมและต่อเนื่องถึงชุมชน**

1. จัดระบบบริการ One stop service ในผู้ป่วยวัณโรคที่มีโรคร่วมโดยมีการประสานข้อมูลการรักษาของผู้ป่วยกับแพทย์/พยาบาลผู้รับผิดชอบในโรคร่วมนั้นๆ เมื่อรักษาจนครบคอร์สหรือหาย แล้วจึงส่งผู้ป่วยกลับไปรักษาโรคร่วมต่อไปกรณีรับยาที่รพ.สต. ใกล้บ้านอยู่ก่อนก็จะส่งเข้าคลินิกพิเศษของโรงพยาบาลให้แพทย์พิจารณาเกี่ยวกับการรักษาที่ครบถ้วนก่อนส่งตัวกลับไปรับยาที่รพ.สต. ใกล้บ้าน เช่นผู้ป่วยเป็นโรคเบาหวานต้องได้รับการตรวจตา ไต เท้า ตรวจเลือด FBS, Cr, Lipid profie ทุกราย

2. มีการเฝ้าระวังผลข้างเคียงจากยาวัณโรคทั้งก่อนรักษาและขณะรักษา

- ก่อนรักษามีการตรวจร่างกาย ดูภาวะตัว-ตาเหลือง การดื่มสุรา และเจาะเลือด LFT, Cr เพื่อป้องกันและติดตามการเกิดภาวะตับอักเสบ และ counseling เจาะ HIV ทุกราย

- ขณะรักษาเฝ้าระวังผลข้างเคียงจากยา เช่น ตัว-ตาเหลือง ส่งตรวจ LFT ผลผิดปกติจะมีการปรับสูตรยาใหม่ ถ้าอาการผื่นคันเล็กน้อย ปวดกล้ามเนื้อ ปวดกระดูก คลื่นไส้ อาเจียน ให้ยาตามอาการ โดยไม่ต้องปรับสูตรยา ตามัวจากยา Ethambutal จะส่งตรวจ VA / Fundus photography ที่โรงพยาบาลบางระกำ หากเกินศักยภาพ จะส่งต่อไปโรงพยาบาลพุทธชินราช พิษณุโลก หากเกิดอาการไม่พึงประสงค์จากยา เภสัชกรจะลงมาประเมิน และร่วมกันแก้ปัญหาโดยมีผู้กำกับการกินยาทุกวัน เมื่อพบเสมหะยังเป็นบวกในผู้ป่วยที่กินยามาแล้ว 2 เดือน จะส่ง Sputum Culture และทำ Drug sensitivity เพื่อปรับสูตรยาต่อไป กรณีที่ปรับเป็นสูตรดื้อยาแล้วต้องกำกับการกินยาทุกวันอย่างใกล้ชิด โดยมีเจ้าหน้าที่สาธารณสุขร่วมติดตามดูด้วยอย่างน้อยสัปดาห์ละ 1 วัน เพื่อประเมินการรักษาและเฝ้าระวังการขาดยา และอาการข้างเคียงของยา

3. มีระบบการส่งต่อ โดยการโทรศัพท์ประสานงานกับคลินิกวัณโรคโรงพยาบาลพุทธชินราช เพื่อความสะดวกรวดเร็วของผู้ป่วยและลดการแพร่กระจายเชื้อ

4. มีการประเมินปัญหาด้านจิตใจโดยถาม 2 Q ทุกราย ถ้า Positive จะประเมิน PHQ9 ถ้าคะแนนมากกว่า 7 และมีความคิดฆ่าตัวตาย จะประสานงานสุขภาพจิตและจิตเวช เพื่อประเมินซ้ำ ค้นหาสาเหตุที่แท้จริง และวางแผนการแก้ไขปัญหาร่วมกับผู้ป่วยและญาติ ในรายที่การติดสารเสพติด จะประสานสุขภาพจิตและจิตเวช เพื่อบำบัดรายบุคคลและครอบครัว

5. ผู้ป่วยที่เข้ารับการรักษาในโรงพยาบาลทุกราย ต้องได้รับการติดตามเยี่ยมและแก้ไขปัญหาโดยทีมสหวิชาชีพ

- กรณีรายใหม่จะเน้นเรื่องยา การให้สูตรยาที่เหมาะสมกับผู้ป่วย (Cat 1, Cat 1 สูตรพิเศษ) อาการที่เน้นเป็นพิเศษ คือภาวะทุพโภชนาการ การได้รับอาหาร High Protein ภาวะสุขอนามัย และการป้องกันการแพร่กระจายเชื้อ

- กรณีรายเก่า มีการประเมินผู้ป่วยเพื่อค้นหาสาเหตุที่แท้จริง เช่น การขาดยา การรับประทานยาไม่ถูกต้อง เกิดอาการข้างเคียงของยา การปฏิบัติตัวของผู้ป่วยไม่ถูกต้อง การรับประทานอาหารไม่ถูกโภชนาการ ยังมีการสูบหรี่และดื่มสุราหรือไม่ เพื่อให้คำแนะนำและร่วมกันแก้ไขปัญหากับผู้ป่วยและญาติ

6. จัดทำแนวทางการดูแลผู้ป่วยและประสานส่งต่อรพ.สต.เพื่อการดูแลผู้ป่วยทุกราย

7. มีระบบติดตามผู้ป่วย เช่น มีการติดตามเยี่ยมบ้าน, การให้คำปรึกษาทางโทรศัพท์

 8. จัดตั้งชมรม จิตอาสามิตรภาพบำบัดกลุ่มรักษ์ทรวง โดยมีการพัฒนาศักยภาพอาสาสมัครในชุมชนในการดูแลผู้ป่วยวัณโรคและการตรวจคัดกรองวัณโรครายใหม่

9. จัดเวทีแลกเปลี่ยนเรียนรู้ในการดูแลผู้ป่วย มีการเสริมพลังของผู้ป่วยและญาติผู้ดูแล

**9. การวัดผลและผลของการเปลี่ยนแปลง :**

ผลการดำเนินการพบว่า

|  |
| --- |
| **รายงานผู้ป่วยวัณโรค 5 ปี** |
| **พ.ศ.** **ผลงาน** | **2557** | **2558** | **2559** |
| **จำนวน** | **%** | **จำนวน** | **%** | **จำนวน** | **%** |
| **เป้าหมาย** | 63 | 100 | 63 | 100 | 63 | 100 |
| **New M+** | 57 | 84 | 59 | 125 | 46 | 129.55 |
| **Success** | 54 | 82.5 | 57 | 84.62 | 45 | 87.03 |
| **Dead** | 9 | 10 | 13 | 6.97 | 2 | 10.59 |
| **Default** | 0 | 0 | 0 | 0 | 0 | 0 |

จากตารางพบว่ามีผู้ป่วยวัณโรคปอดเสมหะพบเชื้อเพิ่มขึ้นทุกปี แสดงว่ามีการค้นหาผู้ป่วยมากขึ้นจากการสัมผัสร่วมบ้าน และผู้ป่วยโรคเรื้อรังที่อยู่ในชุมชน มีอัตราการรักษาสำเร็จเพิ่มขึ้น แต่ยังไม่ถึงเป้าหมาย เนื่องจากมีผู้ป่วยเสียชีวิตระหว่างการรักษา ซึ่งเป็นผู้ป่วยสูงอายุที่มีโรคร่วมเป็นส่วนใหญ่

**10.บทเรียนที่ได้รับ :**

 การค้นหาและการดูแลที่ต่อเนื่อง จำเป็นต้องได้รับความร่วมมือของครอบครัว ชุมชน และอาสาสมัคร การให้ความรู้และทักษะจะสามารถลดภาระงานการติดตามของเจ้าหน้าที่ได้ การให้ข้อมูลการบริการที่ชัดเจนแบบมิตรจะทำให้เกิดความสำเร็จในการรักษา

**11. แผนพัฒนาต่อเนื่อง :**

1. พัฒนาศักยภาพชุมชนในการคัดกรองผู้ป่วยวัณโรคปอดรายใหม่อย่างมีประสิทธิภาพ

 2. พัฒนาศักยภาพบุคลากรทางการแพทย์ในการคัดกรองวัณโรคในผู้ป่วยโรคเรื้อรังอย่างครอบคลุม

3. พัฒนาศักยภาพเครือข่ายชุมชนในการดูแลผู้ป่วยวัณโรคปอดอย่างต่อเนื่อง

**12.การติดต่อกับทีมงาน :** นางโสพิศ วาฤทธิ์พยาบาลวิชาชีพชำนาญการ งานสุขภาพจิต กลุ่มการพยาบาล โรงพยาบาลบางระกำ โทรศัพท์ 055-371170 ต่อ 205 และ 099-0495946

.....................................................................................................